**Karščio banga jau pareikalavo mažiausiai 8 žmonių gyvybių: kviečiama paminėti Pasaulinės klimato krizės aukų dieną**

**Šiuo metu Europoje įsisiautėjusi karščio banga jau pareikalavo mažiausiai aštuonių žmonių gyvybių, rodo Europos aplinkosaugos biuro duomenys. Laukus ir miškus niokojantys gaisrai verčia gyventojus evakuotis iš savo namų, tad veikti reikia čia ir dabar. Krizės akivaizdoje, Europos Klimato paktas kviečia drauge paminėti Pasaulinės klimato krizės aukų dieną.**

Naujausi Eurobarometro duomenys rodo, kad 9 iš 10 europiečių klimato kaitą vertina kaip rimtą grėsmę, beveik 40 proc. jaučiasi tiesiogiai paveikti jos padarinių, o net 90 proc. reikalauja skubių veiksmų iš valdžios – nuo Europos Sąjungos (ES) institucijų iki vietos savivaldybių.

Šiame kontekste Europos Klimato paktas kviečia į ypatingą renginį, skirtą klimato krizės aukų dienai paminėti – nemokamą dokumentinio filmo „The Here Now Project“ peržiūrą ir diskusiją su Klimato pakto ambasadoriais.

2021 m. liepos 15-oji žinoma kaip diena, kai Europą niokojo mirtini potvyniai. Tad Europos Komisijos, Europos Parlamento ir ES Tarybos iniciatyva nuo 2023 metų kiekvieną liepos 15-ąją minima ES Pasaulinės klimato krizės aukų diena – ji skirta pagerbti žuvusius ar nukentėjusius nuo klimato katastrofų Europoje ir visame pasaulyje.

Vilniuje vyksiančiame renginyje bus rodomas dokumentinis filmas „The Here Now Project“ – unikalus pasakojimas, atskleidžiantis, kaip klimato krizė paliečia žmonių kasdienybę. Filmo medžiaga surinkta iš realių žmonių pasakojimų visame pasaulyje. Po seanso vyks pokalbis su Klimato pakto ambasadoriais apie tai, ką kiekvienas iš mūsų galime padaryti, siekdami sustabdyti vykstančią krizę.

Minėjimas vyks liepos 15 d. 18 val., Vilniaus kino teatre „Pasaka“ (Šv. Ignoto g. 4/3). Renginys nemokamas, bet būtina registracija: <https://pasaka.lt/filmas/the-here-now-project>

*Europos Komisijos inicijuotas Klimato paktas yra Europos žaliojo susitarimo dalis. Tai judėjimas, vienijamas bendros misijos kurti tvaresnę Europą ir padėti Europos Sąjungai iki 2050 m. tapti neutralia klimato atžvilgiu.*

**Daugiau informacijos:**

Evelina Laučiūtė

Mob. tel.: +370 616 40 185

[evelina.l@coagency.lt](mailto:evelina.l@coagency.lt)